Dɣa ay-agi nemmuger-it deg uḍris-agi n Σli Maqur i wimi isemma Ḥmed Ugellid. Dɣa di tezwert n udlis-agi amaru yenna-d belli tamacahut-agi yewwi-t-id si timawit akken i d-yenna di tegrayt dakken ur yeǧgi ara aḍris amek yella di timawit imi netta yella wacu is-yerna akken yella wacu is-isenqes. Dɣa imeslay-d umaru ɣef uglam i d-yerna iwakken ad icebbeḥ tamacahut-agi imi akken i d-yenna di timawit llan kra n wawalen ur zmiren ara ad inin labeεda ma wina i d-iḥekkun iḥekku-d i tarwa-s neɣ i win yettqader ma di tira amaru yezmer ad yeglem yal ayen iwala ilaq-as way-agi. Dɣa deg tmacahut-agi dayen i d-yerna Σli Maqur imi ad naf aglam di yal tagnitt anida ilaq ama aglam n twennaṭ neɣ n tɣawsiwin, akken daɣen i d-yeglem iwudam yellan di tmacahut. Iglem-d tafekka n teqcict i yufa ugellid di tala, iglem-d ula d iḥulfan n yiwudam labeεda ger ugeldun d taqcict.